Lerøy vil betale milliardutbytte etter rekordomsetning i 2023
Sjømatselskapets omsetning stiger til ny rekord på over 30 milliarder kroner, tross utfordrende år.  – Jeg er stolt av den jobben vi og våre ansatte gjør, samtidig som vi erkjenner at året som har gått har vært utfordrende, sier Lerøy-sjef Henning Beltestad. Omsetningen for hele 2023 stiger til det høyeste i selskapets historie på 30,87 milliarder, ifølge kvartalsrapporten. Samtidig foreslås det et utbytte på 2,5 kroner per aksje, totalt 1,5 milliarder kroner. – I 2024 venter vi fremgang i vår biologiske prestasjon i havbruk, og at vi beveger oss mot vårt mål om 205.000 slaktet volum i Norge i 2025. Viktige tiltak for å nå dette er bedret smoltkvalitet og bruk av ny teknologi, sier Beltestad. Det operasjonelle driftsresultatet faller til 765 millioner kroner i fjerde kvartal, mot ventet 678 millioner, ifølge Bloomberg. På samme tid året før lå det på 822 millioner kroner. Venter bedret overlevelse Fjoråret bød på utfordringer som lus, laksesykdommer og manetangrep. Planen er at om lag en tredjedel av Lerøys laks står i merder med ny teknologi innen utgangen av 2024. – Vi har tro på at effektene vil materialisere seg og synliggjøres gjennom økt tilveksthastighet, mer robust fisk og bedret overlevelse gjennom 2024. Lerøy bruker nå nedsenkbare merder og ny skjermingsteknologi i både Lerøy Sjøtroll og Lerøy Midt. Ved utgangen av 2023 står 12 prosent av Lerøys laks i utstyr med skjerming, og dette vil gradvis økes til om lag 30 prosent ved utgangen av 2024.  – Per februar 2024 er det svært gledelig å se at fisken i slik teknologi til nå
ikke har vært behandlet og har svært god fiskehelse, skriver selskapet.  – Det gir tro på at teknologien vil bidra til vesentlig reduksjon i antall behandlinger, bedret fiskevelferd, og økte biologiske prestasjoner som sikrer selskapets produksjonsmålsettinger for 2025.  Lerøy påpeker imidlertid at ny teknologi ikke er uten risiko. Totalt investeringsnivå for 2024 anslås til 1,8 milliarder kroner. Lavere etterspørsel i noen segmenter Lerøy slaktet 47.500 tonn laks og ørret i Norge i fjerde kvartal, ifølge en tidligere oppdatering. Samtidig opplyste selskapet at beste estimat for produksjonsvolum i 2024 fortsatt er 175.000 tonn i Norge, opp fra 160.000 tonn i fjor.  Inkludert felleskontrollert virksomhet er målet fortsatt 193.500 tonn for hele 2024. I løpet av 2023 har Lerøy merket at etterspørselen etter sjømat i noen markedssegment blir negativt påvirket av den generelle økonomiske utviklingen, men den overordnede etterspørselen etter sjømat er sterk. – Historisk har etterspørsel etter sjømatprodukter holdt seg relativt godt i økonomiske nedturer, skriver selskapet. Usannsynlig å nå villfiskmål Lerøy driver i tillegg til laks og ørret også med fangst av hvitfisk, videreforedling og salg av sjømat. Fangsten av villfisk utgjorde 12.500 tonn i fjerde kvartal 2023, hvorav 5.000 tonn var torsk. Lerøy venter en reduksjon i sin torskekvote på om lag 30 prosent i 2024 sammenlignet med kvotene i 2023. I 2025 regner selskapet med en ytterligere kvotereduksjon på om lag 20 prosent. – Forventning om betydelig reduksjon i torskekvotene vil påvirke inntjeningen negativt fra denne delen av konsernet i 2024 og 2025. Med et så betydelig fall i torskekvoten fremstår det usannsynlig å nå målet om en ebit (driftsresultat) i villfangstsegmentet på 500 millioner i 2025.  For videreforedlingssegmentet sier Lerøy at «målsettingen i 2025 er svært krevende å nå, men ikke uoppnåelig og konsernet forventer betydelig økt lønnsomhet i 2024 sammenlignet med 2023». Selskapet verdsettes til i underkant av 24 milliarder kroner på Oslo Børs, etter et fall på rundt 14 prosent det siste året. Lerøy har hovedkontor i Bergen, men driver med fangst og oppdrett langs hele kysten av Norge. I tillegg eier det halvparten av lakseoppdretteren Scottish Seafarms i Skottland. Selskapet har også fabrikker som produserer og pakker i Norge, Sverige, Danmark, Finland, Frankrike, Nederland, Portugal, Spania, Italia, Tyrkia og Shetland. Austevoll, som også kom med resultater i morgentimene, er største eier i Lerøy. Møgster-familien er hovedaksjonær i Austevoll. I forkant av dagens tall hadde 6 meglerhus kjøpsanbefaling på aksjen, 1 anbefalte overvekt og 4 lå på hold, ifølge Factset. Disse lakseoppdretterne har nylig kommet med resultater:
Sjømatselskapet Lerøy hadde en omsetning på 30,87 milliarder kroner i 2023, det høyeste i selskapets historie. Driftsresultatet før justeringer falt til 765 millioner kroner i fjerde kvartal; bedre enn analytikerne ventet. Det foreslås et utbytte på 2,5 kroner per aksje, totalt 1,5 milliarder. Selskapet venter å bedre sin biologiske prestasjon innen havbruk i 2024 og har som mål å slakte 205.000 tonn i Norge i 2025. Lerøy møtte utfordringer med lus, laksesykdommer, og manetangrep i 2023, og satser stort på ny teknologi for å forbedre fiskehelsen.  Lerøy forventer en betydelig reduksjon i sin torskekvote i 2024 og 2025, noe som vil påvirke inntjeningen negativt.